Oud-Bafana-breier roep halt by Iran | Netwerk24
29 Januarie 2019 21:00
Ná amper agt jaar as afrigter van Iran het die voormalige Bafana Bafana-breier Carlos Queiroz besluit genoeg is genoeg.
Ek vat nou dáái pad! Carlos Quieroz het sy bedanking as afrigter van Iran ingedien. Foto: Getty Images
Die 65-jarige Portugees en boorling van Mosambiek het sy bedanking ingedien nadat Japan Iran Maandag in die halfeindronde van die Asië-beker met 3 – 0 uitgeskakel het.
Queiroz, wat ook vroeër in sy loopbaan Real Madrid gebrei en hulpafrigter van Manchester United was, het gehoop om Iran na sy eerste kontinentale titel sedert 1976 te neem.
"Ek dink die maklikste ding is om die woorde van die bekende liedjie te herhaal: 'En nou is die einde hier'," het
Queiroz gesê (hoewel hy Frank Sinatra se bekende woorde – 'And now the end is near' – effens verdraai het).
"Ek is baie gelukkig en trots omdat ek dit op my manier gedoen het. Dit is tyd om my waardering aan die Irannese ondersteuners en die spelers te wys vir die afgelope agt jaar."
Soos die spreekwoordelike kat wat weer kom, het Queiroz in sy tyd by Iran 'n paar keer sy bedanking ingedien, net om dit later weer terug te trek. Tog is dit uit sy opmerkings duidelik dat hy hierdie keer straks die Rubicon oorgesteek het.
"Met inagneming van die moeilike omstandighede en beperkings waaronder die spelers moes werk, sal hulle die res van my lewe 'n spesiale plek in my hart hê."
Queiroz, wat Iran na twee Wêreldbeker-toernooie geneem het, word met die pos van afrigter van Columbia se nasionale span verbind. – Reuters